Robert John Dickson Burnie

Roedd Robert John Dickson Burnie (8 Ebrill 1842 – 6 Mawrth 1908) yn wleidydd Rhyddfrydol o Gymru a wasanaethodd fel Aelod Seneddol Tref Abertawe o 1892 i 1895.

Bywyd personol
Ganwyd Burnie yn  Dawlish, Dyfnaint, yn fab i John Dickson Burnie, adeiladwr a chontractwr, ac Elizabeth ei wraig.

Priododd Georgina Elliot ym 1866 a bu iddynt bedwar mab a dwy ferch.

Gyrfa
Wedi ymadael a'r ysgol ar ôl dderbyn addysg elfennol derbyniodd Burnie swydd fel clerc yn swyddfa The South Devon and Cornwall Railway Company. Ym 1864 cafodd ei ddyrchafu i swydd is ysgrifennydd y Bristol and South Wales Wagon Company a dwy flynedd yn ddiweddarach cafodd ei ddyrchafu i swydd Ysgrifennydd Cwmni Rheilffordd Cheltenham ac Abertawe, pan gaeodd swyddfa'r cwmni yn Cheltenham ym 1869 symudodd Burnie i Abertawe lle fu'n gweithio fel pennaeth y cwmni hyd ei farwolaeth.

 Gyrfa wleidyddol 
Ym 1877 cafodd Burnie ei ethol dros  ward St Thomas ar Gyngor Abertawe, gwasanaethodd fel cadeirydd y pwyllgor cyllid a chadeirydd ymddiriedolaeth yr harbwr.  Ym 1883 gwasanaethodd fel maer tref Abertawe.

Ychydig cyn etholiad cyffredinol 1892 bu farw AS Ryddfrydol Abertawe Lewis Llewelyn Dillwyn, dewiswyd Burnie fel yr ymgeisydd brys i sefyll yn ei le. Llwyddodd Burnie i gadw'r sedd i'r achos Rhyddfrydol ond collodd y sedd i'r Ceidwadwr John Talbot Dillwyn Llewellyn yn etholiad 1895. Cafodd ei ddewis yn ymgeisydd ar gyfer etholiad cyffredinol 1900 ond tynnodd allan o'r gystadleuaeth yn bennaf oherwydd ei wrthwynebiad i Ryfel y Boer.

Marwolaeth
Bu farw yn ei gartref, Bryncoed, Sgeti a rhoddwyd ei weddillion i orwedd ym mynwent Eglwys Y Cocyd. Bu farw Mrs Burnie ym 1913.

Cyfeiriadau

Categori:Aelodau Seneddol y Deyrnas Unedig
Categori:Genedigaethau 1842
Categori:Gwleidyddion y 19eg ganrif o Gymru
Categori:Marwolaethau 1908
Categori:Rhyddfrydiaeth